Ing sasuwene kang jumênêng ratu Prabu Willem III (1849-1890) lan Prabu Putri Wilhelmina (1890 têkan saiki) Nederland mênangi jaman krêta. Dagang layar, kawruh lan kagunan bisa kombul têmênan, têtimbangane ora kèri karo praja-praja liya kang gêdhe-gêdhe. Pangrèhing praja katon yèn kanthi pêngati-ati, luwih-luwih ing bab kabutuhane kawula cilik tansah mindêng dipênggalih ing nêgara. Dene prêkara trajange mênyang praja liya uga ora kurang surti ngati-ati, nganti bisa sumingkir saka bêbaya pêrang; sênajan dhèk ungsum pêrang 1914-1918 pisan, Nederland iya ora katut. Owah-owahan anggêr agêng ing taun 1917 nêtêpake wêwênang milih tumrap sakabèhing kawula (Algemeen kiesrecht) lan wragad nêgara tumrap pamulangan partikêlir dipadhakake karo pamulangan Gupêrmèn.
